Joseph Nye

Joseph Samuel Nye jr. (født 19. januar 1937 i South Orange i New Jersey) er en amerikansk statsviter. Han regnes til den nyliberalistiske tradisjonen innen internasjonal politikk. Sammen med Robert Keohane har Nye utviklet konsepter som asymmetrisk og kompleks avhengighet. Han har også skapt begrepet soft power.

Han vokste opp i Morristown. Etter bachelorgrad med laud i offentlig politikk ved Princeton University i 1958 mottok han stipend for å studere filosofi, politikk og økonomi ved University of Oxford. Han har doktorgrad i statsvitenskap fra Harvard University fra 1964. Siden 1964 har Nye vært vitenskapelig ansatt ved Harvard University, der han er professor ved fakultetet John F. Kennedy School of Government. Han har tidligere vært underdirektør og dekan ved fakultetet.

Som en liberal tenker i utenrikspolitikken har Nye blitt kalt motstykket til den konservative Harvard University-kollegaen Samuel P. Huntington. Nye har vært tilknyttet stabene til de demokratiske presidentene Jimmy Carter og Bill Clinton. I perioden 1977–1979 var Nye assisterende viseutenriksminister for sikkerhetshjelp, forskning og teknologi, og ledet Det nasjonale sikkerhetsrådets gruppe for ikke-spredning av atomvåpen. Han var formann i Det nasjonale etterretningsrådet 1993–1994 og assisterende forsvarsminister for internasjonale sikkerhetsspørsmål 1994–1995.

Han er æresdoktor ved flere høyere utdannelsesinstitusjoner. Han har vunnet flere priser og stipender for sitt arbeid, og vært gjesteforsker og gjesteprofessor i USA, England og Canada.

Joseph Nye er gift med Molly Harding og bosatt i Lexington i Massachusetts.

Referanser

Litteratur

Eksterne lenker 
 
 
  

Statsvitere fra USA
Professorer fra USA
Sakprosaforfattere fra USA
Professorer ved Harvard University
Alumni fra Harvard University
Alumni fra University of Oxford
Alumni fra Princeton University
Personer fra South Orange i New Jersey